Hanved

Hanved (dansk) eller Handewitt (tysk) er en landsby og kommune i det nordlige Tyskland, beliggende i Slesvig-Flensborg kreds i delstaten Slesvig-Holsten. Byen ligger vest for Flensborg ved randen af midtsletten i det nordlige Sydslesvig. På sønderjysk skrives byen Hanjvæj.

Geografi 
Hanved er beliggende vest og sydvest for Flenbsorg by. Kommunen omfatter følgende landsbyer og bebyggelser:
 Anebylund (Ahnebylund)
 Christianshede (Christiansheide) på Hyllerupmark (Hüllerupfeld)
 Ellund (jysk Ællunj)
 Ellundbro el. Ellund Bro (ty. Ellundbrück)
 Ellundmark
 Gottrupelle (Gottrupel)
 Hanved (Handewitt) med Østerlund
 Hanvedbusk ved Hanved Skov
 Hanved Koloni (Handewitt Kolonie) på Hanvedmark (Handewittfeld)
 Hanved Vest
 Havrup (Haurup) med Håb (Hoffnung)
 Hornskov (Hornholz)
 Hyllerup (Hüllerup)
 Jaruplund (Jarplund)
 Langbjerg (Langberg)
 Ny Skovkro (Neuholzkrug)
 Ondaften (Unaften)
 Simondys (en del, beliggende ved grænsen)
 Skovkro (Altholzkrug)
 Timmersig (tysk Timmersiek sønderjysk Temmesich)
 Veding (Weding)
 Vesterlund (Westerlund)

Området omkring Hanved er sandet hedeland, der er dog også mange landbrugsarealer og skovstrækninger såsom den tidligere danske domæneskov Hanved Skov. Højeste punkt i kommunen er den 62 m høje Trimmelbjerg (Trommelberg) i Hanved Skov. Navnet er afledt af verbum trimle, på angeldansk også tromle.

Historie 
Kommunen blev dannet ved kommunalreformen i 1974 ved sammenslutning af de seks hidtil selvstændige kommuner Ellund, Gottrupelle (tysk Gottrupel), Havrup (Haurup), Hyllerup (Hüllerup), Timmersig (tysk Timmersiek sønderjysk Temmesich) og Hanved. I 2008 kom Jaruplund og Veding til. Kommunen er med et areal på cirka 6500 ha den største kommune i Slesvig-Flensborg kreds. Med til kommunen hører også en række små landsbyer og bebygelser. I den danske tid hørte området under Hanved Sogn (Vis Herred), dog Simondys under Bov Sogn (Vis Herred) og Jaruplund under Oversø Sogn (Ugle Herred).

Hanved bliver første gang nævnt i 1231. Navnet er sammensat af Han, der er afledt af personnavnet Hanno, som var en dansk ridder og ved, der betyder skov. Bynavnet betyder altså Hannos skov. Hanved, Hørup, Timmersig, Ellund og Gottrupelle hørte under den danske konge, mens Hyllerup hørte under den slesvigske biskop .

Byens kirke blev bygget i 1100-tallet i valdemarstiden i romansk stil. Kirken var en af de første kirker, der er bygget i det daværende Sønderjylland. Tårnet kom til o. 1500. Ved en brand i 1882 nedbrændte størstedelen af kirken, men den blev efterfølgende genopbygget og genindviet i 1884. Kirkekskibets vestlige hjørne stammer endnu fra den forhenværende kirke.

Som led i den jyske hedekolonisation opstod der i 1761 flere koloniststeder i omegnen. Betegnelser som Christianshede, Hanved Kolonie eller Kolonistkro minder endnu om kolonisterne. Det var især de såkaldte kartoffeltyskere fra Hessen og Pfalz, som bosatte sig her på heden.

Hanved er i dag sæde for amstforvaltningen og har både dansk og tysk skole. Landsbyen er mest kendt i sammenhæng med håndboldgruppen SG Flensburg-Handewitt. Selvom klubben har nu hjemmebane i den nye Flens-Arena i Flensborg, var Hanveds Wikingerhalle fra 1975 skueplads for mange bundesliga-kampe op til 1995. Wikingerhalle har en kapacitet på 2000 sidde- og ståpladser. Den er nu hjemmebane for klubbens andenhold og mange ungdomshold.

Flag 
Kommunens flag er afledt af kommunevåbenet. Den sønderjyske løve symboliserer Slesvig og relationen til Danmark. Den ottekantede egekrans står for kommunenes otte landsbyer. De slesvigske farver gul og blå henviser ligesom løven til Slesvig eller Sønderjylland. Grøn og guld er afledt af Jaruplund-Veddings gamle våben.

Folkesagn 
Der er en række folkesagn knyttet til Hanved og omegn. De omhandler blandt andre nissen, som slæbte ti bygaksene (Nissens byrde), gengangerne ved Barderup Mose eller Hanved-kæmpen, som kastede stenen efter kirken i Medelby. Stenen i Medelby skulle stadig vise sporene af kæmpens fem fingre.

Billeder

Kendte fra Hanved 
 Frederik Brekling (1629 - 1711), dansk mystiker

Litteratur 
 Jens Madsen: Folkeminder fra Hanved Sogn ved Flensborg, Kjøbenhavn 1870

Eksterne henvisninger 

 Hanved Kommune 
 Hanved danske Menighed

Referencer 

 
Byer i Kreis Slesvig-Flensborg
Forstæder til Flensborg